Lalama mashine ya kukagua mizigo, wasafiri uwanja wa ndege ikiharibika
Language: Swahili | Genre: News

Lalama mashine ya kukagua mizigo, wasafiri uwanja wa ndege ikiharibika 

Wasafiri wa ndege wanaotumia uwanja wa ndege wa Manda, Kaunti ya Lamu wameisuta Mamlaka ya Usimamizi wa Viwanja vya Ndege nchini (KAA) kwa kuchelewa kurekebisha mashine ya kukagua mizigo na abiria kwenye uwanja huo. 
Mashine hiyo ilileta hitilafu kwa karibu wiki mbili zilizopita, hali iliyolazimu maafisa wa usalama kufanya upekuzi kwa mikono. 
Wasafiri walisema mbali na kuhatarishwa kuambukizwa Covid-19, mfumo huo wa upekuzi wa moja kwa moja pia umekuwa ukiwapo tezea muda mwingi kando na kuwa hauna hakikisho la kiusalama. 
Bi Fatma Athman ambaye ni msafiri wa mara kwa mara kupitia uwanja huo, alisema mara nyingi amelazimika kuunga foleni na mizigo yake akisubiri kukaguliwa, hali ambayo ni kinyume wakati mashine inapotumika. "Sipendelei hali ilivyo sasa. Warekebishe mashine yao ya kukagua abiria na mizigo," akasema Bi Athman. 
Hata hivyo, Mkurugenzi wa KAA Ukanda wa Pwani, Bw Peter Wafula alisema mashine inayokagua mizigo pekee ndiyo iliyoleta hitilafu na tayari imerekebishwa.